দ্বিতীয় ঈশ্বর গুপ্ত সেতু
দ্বিতীয় ঈশ্বর গুপ্ত সেতু হল হুগলী নদীর উপর বিস্তৃত একটি নির্মাণাধীন এক্সট্রাডোজড তার আলম্বিত সেতু, যা নদিয়া জেলার কল্যাণীকে হুগলি জেলার বাঁশবেড়িয়ার সাথে সংযুক্ত করে। সেতুটি রেল ইন্ডিয়া টেকনিক্যাল অ্যান্ড ইকোনমিক সার্ভিসের নকশায় তৈরি করা হচ্ছে। এটি কল্যাণী এক্সপ্রেসওয়ের অংশ। হুগলি নদী জুড়ে একটি সেতু নির্মাণের ধারণাটি ২০১৬ খ্রিস্টাব্দে উদ্ভূত হয়েছিল। মূল পরিকল্পনা ছিল পুরাতন ঈশ্বর গুপ্ত সেতুর বিকল্প হিসাবে একটি সেতু নির্মাণ, যা দিল্লি রোড ও ৬ নং রাজ্য সড়ক এবং কল্যাণী এক্সপ্রেসওয়ে ও ১২ নং জাতীয় সড়কের মাঝে সংযোগ ঘটাবে। সেতুর স্তম্ভগুলো ডেক থেকে বাইরের দিকে ঝুকে থাকবে, সেই সঙ্গে এগুলি কংক্রিট ব্যবহার করে নির্মিত হবে। সেতুর ডেকটি ৭ টি স্প্যান নিয়ে গঠিত।